ไรน์โฮลด์ นีบัวร์

**คาร์ล พอล ไรน์โฮลด์ นีบัวร์** (; 21 มิถุนายน ค.ศ. 1892 - 1 มิถุนายน 1971) เป็นนักเทววิทยาปฏิรูปชาวอเมริกัน นักจริยศาสตร์ นักวิจารณ์การเมืองและกิจการสาธารณะ และศาสตราจารย์ประจำวิทยาลัยศาสนศาสตร์ยูเนียนเป็นเวลากว่า 30 ปี นีบัวร์เป็นหนึ่งในปัญญาชนสาธารณะชั้นนำของอเมริกาในช่วงหลายทศวรรษของคริสต์ศตวรรษที่ 20 และได้รับเหรียญอิสรภาพประธานาธิบดีในปี ค.ศ. 1964 ในฐานะนักเทววิทยาเพื่อสาธารณะ เขาเขียนและพูดบ่อยครั้งเกี่ยวกับจุดตัดระหว่างศาสนา การเมือง และนโยบายสาธารณะ โดยหนังสือที่มีอิทธิพลมากที่สุดของเขา ได้แก่ *Moral Man and Immoral Society* และ *The Nature and Destiny of Man*

เขาเริ่มต้นจากการเป็นบาทหลวงที่มีความเห็นอกเห็นใจชนชั้นแรงงานในช่วงคริสต์ทศวรรษ 1920 และมีความยึดมั่นในแนวคิดสันตินิยมและสังคมนิยมร่วมกับบาทหลวงท่านอื่น ๆ ความคิดของเขาพัฒนาไปสู่เทววิทยาแบบสัจนิยมออร์ทอดอกซ์ใหม่ในช่วงคริสต์ทศวรรษ 1930 โดยเขาได้พัฒนาแนวคิดทางปรัชญาที่เรียกว่า สัจนิยมคริสเตียน (Christian realism) เขาโจมตีลัทธิยูโทเปียว่าไร้ประสิทธิภาพในการรับมือกับความเป็นจริง แนวคิดสัจนิยมของนีบัวร์ลึกซึ้งยิ่งขึ้นหลัง ค.ศ. 1945 และนำเขาไปสู่การสนับสนุนความพยายามของอเมริกาในการต่อต้านลัทธิคอมมิวนิสต์โซเวียตทั่วโลก ในฐานะนักพูดที่มีพลัง เขาเป็นหนึ่งในนักคิดที่มีอิทธิพลมากที่สุดในด้านกิจการสาธารณะในช่วงคริสต์ทศวรรษ 1940 และ 1950 นีบัวร์ต่อสู้กับพวกเสรีนิยมทางศาสนาเกี่ยวกับสิ่งที่เขาเรียกว่ามุมมองที่ไร้เดียงสาเกี่ยวกับความขัดแย้งของธรรมชาติมนุษย์และการมองโลกในแง่ดีของพระวรสารทางสังคม และต่อสู้กับพวกอนุรักษ์นิยมทางศาสนาเกี่ยวกับสิ่งที่เขาเห็นว่าเป็นมุมมองที่ไร้เดียงสาเกี่ยวกับพระคัมภีร์และนิยามที่แคบของ "ศาสนาที่แท้จริง" ในช่วงเวลานั้น หลายคนมองว่าเขาเป็นคู่แข่งทางปัญญากับจอห์น ดูอี

ผลงานของนีบัวร์ในด้านปรัชญาการเมืองนั้นรวมถึงการใช้ทรัพยากรจากศาสนศาสตร์เพื่อสนับสนุนแนวคิดสัจนิยมทางการเมือง งานของเขายังมีอิทธิพลอย่างมากต่อทฤษฎีความสัมพันธ์ระหว่างประเทศ ทำให้ปัญญาชนจำนวนมากหันเหออกจากแนวคิดจิตนิยมและหันมายอมรับแนวคิดสัจนิยม นักวิชาการจำนวนมาก รวมถึงนักรัฐศาสตร์ นักประวัติศาสตร์การเมือง และนักศาสนศาสตร์ ต่างกล่าวถึงอิทธิพลของเขาที่มีต่อความคิดของพวกเขา นอกจากนักวิชาการแล้ว นักเคลื่อนไหวอย่างไมลส์ ฮอร์ตัน และมาร์ติน ลูเทอร์ คิง จูเนียร์ และนักการเมืองจำนวนมากก็อ้างถึงอิทธิพลของเขาที่มีต่อความคิดของพวกเขาเช่นกัน รวมถึงฮิลลารี คลินตัน ฮิวเบิร์ต ฮัมเฟรย์ และดีน แอตชีสัน ตลอดจนประธานาธิบดีบารัก โอบามา และจิมมี คาร์เตอร์ นีบัวร์ยังมีอิทธิพลต่อกลุ่มคริสเตียนฝ่ายขวาในสหรัฐอเมริกา สถาบันศาสนาและประชาธิปไตย (Institute on Religion and Democracy) ซึ่งเป็นคลังสมองเชิงอนุรักษ์นิยมที่ก่อตั้งขึ้นใน ค.ศ. 1981 ได้นำแนวคิดสัจนิยมแบบคริสเตียนของนีบัวร์มาใช้ในแนวทางทางสังคมและการเมืองของทางสถาบัน

นอกเหนือจากการแสดงความคิดเห็นทางการเมืองแล้ว นีบัวร์ยังเป็นที่รู้จักในฐานะผู้ประพันธ์บทสวดขอความสงบ (Serenity Prayer) ซึ่งเป็นบทสวดที่แพร่หลายและได้รับความนิยมจากกลุ่มผู้ติดสุรานิรนาม (Alcoholics Anonymous) นีบัวร์ยังเป็นหนึ่งในผู้ก่อตั้งทั้งองค์กร Americans for Democratic Action และ International Rescue Committee และยังเคยศึกษาอยู่ที่สถาบันเพื่อการศึกษาขั้นสูง (Institute for Advanced Study) ในพรินซ์ตัน ขณะเดียวกันก็ดำรงตำแหน่งศาสตราจารย์รับเชิญที่ฮาร์วาร์ดและพรินซ์ตัน นอกจากนี้ เขายังเป็นพี่ชายของนักเทววิทยาชื่อดังอีกท่านหนึ่ง คือ เอช. ริชาร์ด นีบัวร์

## อ้างอิง

หมวดหมู่:บุคคลที่เกิดในปี พ.ศ. 2435
หมวดหมู่:บุคคลที่เสียชีวิตในปี พ.ศ. 2514
หมวดหมู่:ชาวอเมริกันเชื้อสายเยอรมัน
หมวดหมู่:ศิษย์เก่าจากมหาวิทยาลัยเยล